થીજી ગયેલાં હૈયાંના મનુષ્યોને જોઈને ક્યારેક સીધી લીટીનો માણસ સૂન મારી જાય છે. ભદ્ર માણસ ક્યારેક ગાંગડુ આદમીને પણ ભદ્ર માની બેસે છે. એ સાવ નિખાલસ બનીને પોતાની બધી વાત એ લુચ્ચા માણસને કહી દે છે. વખત વીતે પછી એ બદમાશ માણસ પોતાની જાત પર જાય છે અને પેલા સજ્જનને બ્લેકમેઇલ કરે છે. આજના જમાનામાં બ્લેકમેઇલથી ચડિયાતું કોઈ પાપ નથી. બ્લેકમેઇલ કરનાર દુર્જનની વાત સાચી હોય તોય એને પાપી જ ગણવો જોઈએ. ટપાલમાં મળેલો નનામો પત્ર વાંચવો એ પણ ગુનો છે. એ પત્ર અન્યને વંચાવવો એ મોટો ગુનો છે. એ પત્રને આધારે ચાર માણસ વચ્ચે ચર્ચા કરવી એ પાપ છે. વળી, જેની વિરુદ્ધ એ પત્ર લખાયો હોય એવા સજ્જન પાસે જઈને એ પત્રની વાત કાઢીને મોટાઈ મારવી એ મહાપાપ છે. નનામો પત્ર લખવો એ અપરાધ છે. લંકાના પાદર પર યુદ્ધ થયું ત્યારે રાવણપુત્ર ઇન્દ્રજિત અદશ્ય રહીને વીર લક્ષ્મણ પર તીર છોડતો હતો. ઇન્દ્રજિત લક્ષ્મણને જોઈ શકે, પરંતુ લક્ષ્મણ ઇન્દ્રજિતને જોઈ ન શકે! નનામો પત્ર લખનાર અદશ્ય રહીને તીર છોડે છે. પત્ર પામનાર માણસ એને ઓળખી ન શકે. લક્ષ્મણ લાચાર છે. પરિણામે લક્ષ્મણ મૂર્છિત થાય ખરો, પરંતુ આખરે તો રાવણનો જ પરાજય થાય છે. આ છે નિયતિનું સત્ય!